[pic] | EUROOPAN YHTEISÖJEN KOMISSIO | Bryssel 10.3.2008 KOM(2008) 141 lopullinen KOMISSION TIEDONANTO NEUVOSTOLLE, EUROOPAN PARLAMENTILLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE Vuoden 2008 nopeasti toteutettavat toimet hallinnollisen rasituksen keventämiseksi Euroopan unionissa (komission esittämä) KOMISSION TIEDONANTO NEUVOSTOLLE, EUROOPAN PARLAMENTILLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE Vuoden 2008 nopeasti toteutettavat toimet hallinnollisen rasituksen keventämiseksi Euroopan unionissa 1. NOPEASTI TOTEUTETTAVIEN TOIMIEN MERKITYS HALLINNOLLISEN RASITUKSEN KEVENTÄMISTÄ EU:SSA KOSKEVALLE TOIMINTAOHJELMALLE Keskeisenä osana hallinnollisen rasituksen keventämistä Euroopan unionissa koskevaa toimintaohjelmaa[1] on hallinnollisen rasituksen laajamittainen määrittäminen vuosina 2007–2008, minkä jälkeen tehdään merkittäviä yksinkertaistamisehdotuksia. Jotta voitaisiin tuottaa konkreettisia tuloksia lyhyellä aikavälillä, toimintaohjelma kattaa myös välittömiä toimenpiteitä, joilla todennäköisesti voidaan saada aikaan merkittäviä hyötyjä nykyisten sääntöjen teknisillä muutoksilla. Tarvittavien muutosten luonteen vuoksi nämä toimenpiteet voidaan toteuttaa suhteellisen nopeasti. Niitä kutsutaan tästä syystä nopeasti toteutettaviksi toimiksi. Vuonna 2007 ehdotettiin kymmentä nopeasti toteutettavaa toimea, joiden arvioitiin tuovan 1,3 miljardin euron säästöt EU:n yrityksille. Näistä kymmenestä toimesta viisi oli hyväksytty virallisesti 1. helmikuuta 2008 mennessä. Niiden avulla hallinnollista rasitusta voidaan keventää noin 500 miljoonalla eurolla.[2] Euroopan parlamentti ja neuvosto hyväksyvät jäljellä olevat ehdotukset todennäköisesti vuoden 2008 alkupuoliskon aikana. Tammikuun 2008 ilmoituksen[3] mukaisesti komissio esittää luettelon uusista nopeasti toteutettavista toimista (katso liite I)[4]. Tarpeeton hallinnollinen rasitus yksilöitiin sisäisen tarkastelun sekä sidosryhmiltä ja jäsenvaltioiden asiantuntijoilta saatujen ehdotusten perusteella. 2. HALLINNOLLISEEN RASITUKSEEN LIITTYVIÄ KYSYMYKSIÄ KÄSITTELEVÄN RIIPPUMATTOMIEN SIDOSRYHMIEN KORKEAN TASON RYHMÄN LAUSUNTO Komissio pyysi lausunnon äskettäin perustetulta hallinnolliseen rasitukseen liittyviä kysymyksiä käsittelevältä riippumattomien sidosryhmien korkean tason ryhmältä, ennen kuin se viimeisteli luettelon vuoden 2008 nopeasti toteutettavista toimista. Korkean tason ryhmä antoi lausunnon toisessa kokouksessaan 26. helmikuuta 2008. Komissio otti huomioon myös kansallisten sääntelyasiantuntijoiden korkean tason ryhmän jäsenten toimittamat kommentit. Lausunnossa ja saaduissa kommenteissa kannatetaan yleisesti vuoden 2008 nopeasti toteutettavia toimia. Hallinnolliseen rasitukseen liittyviä kysymyksiä käsittelevä korkean tason ryhmä kehotti lisäksi parlamenttia ja neuvostoa ottamaan käyttöön uusia menettelyjä yksinkertaistamisehdotusten hyväksymiseksi. 3. TOIMIELINTEN VÄLINEN MENETTELY Useiden vuoden 2008 nopeasti toteutettavien toimien hyväksyminen vuoden 2008 loppuun mennessä edellyttää vahvaa sitoutumista sekä parlamentilta että neuvostolta. Sen vuoksi komissio pyytää Eurooppa-neuvostoa antamaan neuvostolle ja Euroopan parlamentille kehotuksen asettaa liitteessä I vahvistetut toimenpiteet asialistan kärkeen sen jälkeen, kun komissio on antanut vastaavat ehdotukset. Komissio myös kehottaa neuvostoa ja parlamenttia viipymättä kehittämään asianmukaisia työskentelymenetelmiä yksinkertaistamisehdotusten käsittelyn nopeuttamiseksi erityisesti hallinnollisen rasituksen keventämisen osalta, kuten vuonna 2003 tehdyssä toimielinten välisessä sopimuksessa esitetään ja hallinnolliseen rasitukseen liittyviä kysymyksiä käsittelevä korkean tason ryhmä suosittelee. Tämä on tarpeen sen varmistamiseksi, että vuonna 2008 ja 2009[5] voidaan käsitellä huomattava määrä keventämisehdotuksia, ja ehdoton edellytys sille, että EU onnistuu täyttämään 25 prosentin keventämistavoitteen vuoteen 2012 mennessä. LIITE I: Luettelo vuoden 2008 nopeasti toteutettavista toimista Toiminta-ala | Yhteisön säädös, jota toimi koskee | Nykyisen rasituksen kuvaus, ongelma ja ehdotettu nopeasti toteutettava toimi vuodeksi 2008 | Maatalous | Komission asetus (ETY) N:o 1722/93, annettu 30. kesäkuuta 1993, neuvoston asetuksen (ETY) N:o 1766/92 soveltamista koskevista yksityiskohtaisista säännöistä vilja-alan tuotantotukien osalta | Tiivistelmä Yksinkertaistetaan muunnettua tärkkelystä koskevat valvontamenettelyt nostamalla raja-arvoa, jonka alittaviin määriin kyseisiä menettelyjä ei sovelleta. | Nykyinen rasitus / ongelma Valvontaa koskevien erityisten säännösten tarkoituksena on varmistaa, että muunnettua tärkkelystä ei jalosteta uudelleen raaka-aineeksi, jonka käyttö oikeuttaisi tuen hakemiseen useammin kuin kerran. Tuelle on vahvistettu enimmäismäärä (nykyisin 16 euroa/tonni), jonka alittaviin määriin valvontasäännöksiä ei sovelleta. Kun otetaan huomioon tuen nykyinen taso ja muunnetun tärkkelyksen muuttamisesta takaisin perustärkkelykseksi aiheutuvat varsin korkeat kustannukset, 16 euron/tonni raja-arvo on liian alhainen. Toiminnanharjoittajien on täytettävä hallinnolliset lisävaatimukset aina tuen ylittäessä kyseisen raja-arvon, vaikka uudelleen jalostamisella keinottelun riski on hyvin pieni. | Keventämistoimenpide Nostetaan raja-arvo (nykyisin 16 euroa/tonni), jonka alittavaan määrään asetuksen (EY) N:o 1722/93 10 artiklassa säädettyjä valvontatoimenpiteitä ei sovelleta, kohtuullisemmalle tasolle toiminnanharjoittajien (tärkkelyksen valmistajien) hallinnollisen rasituksen keventämiseksi ja poistetaan siten muunnetun tärkkelyksen valvonta silloin, kun uudelleen jalostamisella keinottelun riskiä ei taloudellisista syistä ole. | Teollisuuspolitiikka | Euroopan parlamentin ja neuvoston direktiivi 97/68/EY, annettu 16. joulukuuta 1997, liikkuviin työkoneisiin asennettavien polttomoottoreiden kaasu- ja hiukkaspäästöjen torjuntatoimenpiteitä koskevan jäsenvaltioiden lainsäädännön lähentämisestä | Tiivistelmä Poistetaan jäsenvaltioiden hyväksyntäviranomaisille ja valmistajille aiheutuva hallinnollinen rasitus, joka johtuu joustavaan menettelyyn liittyvistä ilmoitusvelvoitteista. | Nykyinen rasitus / ongelma Liikkuvia työkoneita koskevan direktiivin liitteen XIII 1.5 kohdan mukaisesti koneiden valmistajan on ilmoitettava jäsenvaltioiden hyväksyntäviranomaisille joustavan menettelyn käytöstä (menettelyn mukaan on sallittua saattaa markkinoille rajoitettu määrä moottoreita, jotka ovat vain päästöjen raja-arvojen edellisen vaiheen mukaisia). Kyseisen liitteen 1.7 kohdan mukaisesti valmistajien on tämän lisäksi annettava hyväksyntäviranomaisille kuuden kuukauden välein raportti käyttämistään menettelyistä. Raportissa on esitettävä kumulatiiviset tiedot kyseisen menettelyn puitteissa markkinoille saatettujen moottoreiden ja liikkuvien työkoneiden määrästä, moottoreiden ja liikkuvien työkoneiden sarjanumerot sekä jäsenvaltiot, joissa kyseiset moottorit ja liikkuvat työkoneet on saatettu markkinoille. Tällaiset ilmoitusvaatimukset aiheuttavat tarpeetonta hallinnollista rasitusta sekä valmistajille että hyväksyntäviranomaisille, eikä ole voitu osoittaa, että ne olisivat tuoneet lisäarvoa direktiivin soveltamisvuosien aikana. | Keventämistoimenpide Poistetaan liikkuvia työkoneita koskevan direktiivin liitteen XIII 1.5 ja 1.7 kohdan ilmoitusvaatimukset (säilytetään kuitenkin 1.6 kohdan vaatimus siitä, että valmistajan on toimitettava hyväksyntäviranomaiselle kaikki joustavan menettelyn käyttämiseen liittyvät tiedot, joita viranomainen saattaa tarvita päätöksenteossa). | Teollisuuspolitiikka | Euroopan parlamentin ja neuvoston direktiivi 1999/5/EY, annettu 9. maaliskuuta 1999, radio- ja telepäätelaitteista ja niiden vaatimustenmukaisuuden vastavuoroisesta tunnustamisesta | Tiivistelmä Vähennetään hallinnollista rasitusta, joka valmistajille aiheutuu velvollisuudesta ilmoittaa jäsenvaltioille aikomuksesta saattaa markkinoille radiolaitteita. | Nykyinen rasitus / ongelma Direktiivin 6 artiklan 4 kohdan mukaan valmistajien on ilmoitettava kansallisille viranomaisille (taajuuksien hallinta) aikomuksesta saattaa markkinoille tietyntyyppisiä radiolaitteita. Tämä koskee laitteita, joita käytetään taajuuksilla, joiden käyttö ei ole yhdenmukaistettua koko yhteisössä. Direktiivillä ei yhdenmukaisteta jäsenvaltioiden käyttämiä menettelyjä. Toimitettavia tietoja on epävirallisesti pystytty yhdenmukaistamaan, mutta tietojen toimittamista koskevat menettelyt vaihtelevat. | Keventämistoimenpide Otetaan käyttöön keskitetty sähköinen ilmoitusmenettely, jonka kautta valmistajien antamat tiedot välitetään jäsenvaltioiden viranomaisille. Tällöin valmistajan ei tarvitse tietää yksittäisten jäsenvaltioiden yhteyshenkilöitä. | Teollisuuspolitiikka | Lääkelainsäädäntö: Euroopan parlamentin ja neuvoston direktiivi 2001/82/EY, annettu 6. marraskuuta 2001, eläinlääkkeitä koskevista yhteisön säännöistä ja Euroopan parlamentin ja neuvoston direktiivi 2001/83/EY, annettu 6. marraskuuta 2001, ihmisille tarkoitettuja lääkkeitä koskevista yhteisön säännöistä | Tiivistelmä Tarkastellaan muutosasetusten oikeusperustaa, jotta muutoksia koskevat säännöt voidaan yhdenmukaistaa EU:ssa. Näin lääkkeisiin tehtäviä muutoksia (muutokset pakkauksessa ja valmistajan yhteystiedoissa jne.) koskevasta sääntelykehyksestä saadaan yksinkertaisempi, selkeämpi ja joustavampi. | Nykyinen rasitus / ongelma Lääkkeitä säännellään koko niiden elinkaaren ajan. Kaikki muutokset, jotka lääkkeisiin tehdään niiden markkinoille saattamisen jälkeen (muutokset tuotantoprosessissa, pakkauksessa, valmistajan yhteystiedoissa jne.) määritellään lainsäädännöllisesti muutoksiksi, ja niitä on käsiteltävä monimutkaisen sääntelykehyksen mukaisesti ”muutosasetuksina”. Muutokset aiheuttavat huomattavaa hallinnollista rasitusta sekä teollisuuden alalle että toimivaltaisille sääntelyviranomaisille. On arvioitu, että sääntöjen hallinnointi työllistää tällä hetkellä yli 60 % lääkeyhtiöiden sääntelyosastojen henkilöstöstä ja kattaa yhtä suuren osuuden rahoituskustannuksista. Suuri osa rasituksesta johtuu siitä, että useimpien jäsenvaltioiden kansalliset säännöt poikkeavat toisistaan, mikä johtaa epäyhdenmukaisiin vaatimuksiin ja tarpeettomaan hallinnolliseen rasitukseen. Muutosten sääntely on oleellista sen varmistamiseksi, että lääkkeet ovat turvallisia ja tehokkaita, mutta sääntelyn aiheuttama rasitus saattaa toisaalta estää tiettyjen sekä potilaiden että yhteiskunnan hyväksi tehtävien muutosten toteuttamisen. Tällä hetkellä kyseinen rasitus muodostaa esteen innovoinnille ja kilpailukyvylle. | Keventämistoimenpide Muutetaan direktiivin 2001/82 39 artikla ja direktiivin 2001/83 35 artikla, jotta muutoksia koskevat säännöt voidaan yhdenmukaistaa EU:ssa. | Ympäristö | Komission päätös 2002/739/EY, tehty 3. syyskuuta 2002, tarkistetuista ekologisista arviointiperusteista yhteisön ympäristömerkin myöntämiseksi sisämaaleille ja -lakoille ja päätöksen 1999/10/EY muuttamisesta | Tiivistelmä Yhdenmukaistetaan haihtuvien orgaanisten yhdisteiden määritelmät. | Nykyinen rasitus / ongelma Haihtuvien orgaanisten yhdisteiden määritelmä vaihtelee tarpeettomasti eri säädöksissä. Eri tavalla muotoillut määritelmät ovat epätarkoituksenmukaisia, jos niillä sovelletaan samassa yrityksessä tai samassa toiminnassa. Esimerkiksi direktiivissä 2004/42/EY haihtuvalla orgaanisella yhdisteellä tarkoitetaan ”… orgaanista yhdistettä, jonka alkukiehumispiste normaali-ilmanpaineessa 101,3 kPa mitattuna on enintään 250°C.” Komission päätöksessä 2002/739/EY käytetään samanlaista mutta eri tavalla muotoiltua määritelmää: ”Haihtuvalla orgaanisella yhdisteellä tarkoitetaan orgaanista yhdistettä, jonka kiehumispiste (tai kiehumisen alkamispiste) normaali-ilmanpaineessa on enintään 250 °C.” | Keventämistoimenpide Määritelmät olisi yhdenmukaistettava siten, että ne ovat yrityksille selkeitä erityisesti eri säädösten yhtymäkohdissa. Komission päätöstä 2002/739/EY olisi muutettava siten, että siinä esitetty haihtuvien orgaanisten yhdisteiden määritelmä vastaa direktiivin 2004/42/EY määritelmää. Nopeasti toteutettavalla toimella olisi kevennettävä sekä yritysten että täytäntöönpanoelinten hallinnollista rasitusta. | Ympäristö | Euroopan parlamentin ja neuvoston direktiivi 2006/66/EY, annettu 6. syyskuuta 2006, paristoista ja akuista sekä käytetyistä paristoista ja akuista ja direktiivin 91/157/ETY kumoamisesta | Tiivistelmä Selkeytetään sitä, että laillisesti ennen 26. syyskuuta 2008 markkinoille saatettuja paristoja ei ole tarpeen poistaa markkinoilta eikä niiden pakkausmerkintöjä ole tarpeen muuttaa kyseisen päivämäärän jälkeen. | Nykyinen rasitus / ongelma Paristodirektiivin 2006/66/EY 6 artiklan 2 kohdassa säädetään, että paristoja, jotka eivät ole kyseisen direktiivin säännösten mukaisia, ei saa saattaa markkinoille 26. syyskuuta 2008 jälkeen tai että ne on vedettävä pois markkinoilta. Tämän voidaan tulkita tarkoittavan sitä, että paristot, jotka saatettiin laillisesti markkinoille ennen 26. syyskuuta 2008 ja jotka ovat markkinoilla kyseisen päivämäärän jälkeen mutta eivät ole kyseisen direktiivin säännösten mukaisia, on myös vedettävä pois markkinoilta. Jos direktiiviä tulkittaisiin edellä kuvatun mukaisesti, se tarkoittaisi sitä, että laillisesti markkinoille saatetuista paristoista tulisi jätettä ennenaikaisesti, mikä ei vastaa jätteen minimoinnin periaatetta. Lisäksi tällaisten paristojen vetäminen pois markkinoilta ja muuntaminen direktiivin säännösten mukaiseksi aiheuttaisi huomattavaa hallinnollista rasitusta sekä jäsenvaltioille että teollisuuden alalle. Edellä mainitun 6 artiklan 2 kohdan säilyminen muuttumattomana tarkoittaisi, että markkinoilla oleviin paristoihin, joihin ei ole merkitty pyörillä varustettua jäteastiaa ja kemiallisia merkkejä, pitäisi lisätä kyseiset merkinnät, tai ne pitäisi vetää pois markkinoilta. Tämä tarkoittaisi myös sitä, että enemmän kuin direktiivissä 2006/66/EY vahvistetun enimmäismäärän kadmiumia sisältävät erityiset kannettavat paristot pitäisi vetää pois markkinoilta. | Keventämistoimenpide Muutetaan 6 artiklan 2 kohtaa sen selventämiseksi, että laillisesti ennen 26. syyskuuta 2008 markkinoille saatettuja paristoja, jotka eivät ole direktiivin 2006/66/EY mukaisia, ei ole tarpeen vetää pois markkinoilta. | Tilastot | Euroopan parlamentin ja neuvoston asetus (EY) N:o 638/2004 jäsenvaltioiden välistä tavarakauppaa koskevista yhteisön tilastoista | Tiivistelmä Yksinkertaistetaan Intrastatia, jotta talouden toimijoiden, erityisesti pk-yritysten, tilastotietojen toimittaminen helpottuu. | Nykyinen rasitus / ongelma Jäsenvaltioiden välisen kaupan tilastoihin kirjataan irtaimen tavaran fyysiset kuljetukset jäsenvaltioiden välillä. Kansalliset tilastoviranomaiset keräävät tiedot yrityksiltä kuukausittain. Tällä hetkellä jäsenvaltiot ovat asettaneet raja-arvonsa tasolle, jolla taataan, että tilastot kattavat vähintään 97 prosenttia kaupan arvosta. Tämän ansioista vuoden 2005 lopulla noin 78 prosenttia muiden jäsenvaltioiden kanssa kauppaa käyvistä yrityksistä oli vapautettu ilmoitusvelvollisuudesta. On kuitenkin mahdollista edelleen vähentää vähimmäiskattavuuden astetta ja vapauttaa lisää yrityksiä velvollisuudesta toimittaa tietoja Intrastatiin. | Keventämistoimenpide Ehdotetaan, että vähennetään tulevan tavaravirran kattavuusaste 95 prosenttiin ja pidetään lähtevän tavaravirran kattavuusaste 97 prosentissa. Mahdollisuus keventää erityisesti pk-yritysten ilmoitustaakkaa on merkittävä, koska tulevan tavaravirran osalta ilmoittavat yritykset ovat pääasiassa pk-yrityksiä. | Sisämarkkinat (yhtiöoikeus) | Ensimmäinen neuvoston direktiivi 68/151/ETY, annettu 9. maaliskuuta 1968, niiden takeiden yhteensovittamisesta, joita jäsenvaltioissa vaaditaan yhtiöiltä niiden jäsenten sekä ulkopuolisten etujen suojaamiseksi | Tiivistelmä Poistetaan kustannukset sellaisten tietojen ilmoittamisesta kansallisessa virallisessa lehdessä, jotka on jo annettu kaupparekisterissä. | Nykyinen rasitus / ongelma Yritysten on ilmoitettava samat tiedot kaupparekisterissä ja kansallisessa virallisessa lehdessä. Kaupparekisterit ovat saatavilla sähköisesti, ja niihin voi tutustua helposti verkossa. Monissa jäsenvaltioissa yritysten on maksettava sekä ilmoittamisesta kaupparekisterissä että julkaisemisesta kansallisessa virallisessa lehdessä. | Keventämistoimenpide Sallitaan jäsenvaltioiden pitää voimassa vaatimus yritysten tietojen julkaisemisesta kansallisessa virallisessa lehdessä vain jos sen voi tehdä maksuttomasti. | Sisämarkkinat (yhtiöoikeus) | Yhdestoista neuvoston direktiivi 89/666/ETY, annettu 21. joulukuuta 1989, julkistamisvaatimuksista, jotka koskevat toisen valtion lainsäädännön alaisten, yhtiömuodoltaan tietynlaisten yhtiöiden jäsenvaltioon avaamia sivuliikkeitä | Tiivistelmä Jäsenvaltioiden ei pitäisi vaatia, että käännökset tehdään ja todistetaan oikeaksi niiden alueella. | Nykyinen rasitus / ongelma Sivuliikettä avattaessa on esitettävä joitakin emoyritykseen liittyviä asiakirjoja ja tietoja. Jotkin jäsenvaltiot vaativat, että käännökset on teetettävä ja todistettava oikeaksi niiden omien julkisten viranomaisten hyväksymillä kääntäjillä. Yritykset voisivat vähentää kustannuksiaan, jos ne voisivat valita, missä käännös tehdään, ja käyttää samaa käännöstä useissa jäsenvaltioissa. | Keventämistoimenpide Vaaditaan, että jäsenvaltioiden on hyväksyttävä muussa jäsenvaltiossa tehdyt ja oikeaksi todistetut käännökset, jos toisen jäsenvaltion julkiset viranomaiset ne hyväksyvät. | Sisämarkkinat (tilinpito) | Neljäs neuvoston direktiivi 78/660/ETY, annettu 25. kesäkuuta 1978, perustamissopimuksen 54 artiklan 3 kohdan g alakohdan nojalla, yhtiömuodoltaan tietynlaisten yhtiöiden tilinpäätöksistä | Tiivistelmä Poistetaan direktiivistä tietyt ilmoitusvaatimukset. | Nykyinen rasitus / ongelma Direktiivissä edellytetään, että yritysten on annettava tilinpäätöksen liitetiedoissa selvitys perustamismenoista (34 artiklan 2 kohta) ja nettoliikevaihdon erittely toimialoittain ja maantieteellisten markkinoiden mukaan (43 artiklan 1 kohdan 8 alakohta). Näiden tietojen ilmoittaminen on selvästi liioiteltua pk-yritysten osalta. | Keventämistoimenpide Komissio ehdottaa edellä mainittujen tietojen ilmoittamisvelvoitteen poistamista direktiivistä. Tiedot voi ilmoittaa jatkossa vapaaehtoisesti. | Sisämarkkinat (tilinpito) | Seitsemäs neuvoston direktiivi 83/349/ETY, annettu 13. kesäkuuta 1983, perustamissopimuksen 54 artiklan 3 kohdan g alakohdan nojalla, konsolidoiduista tilinpäätöksistä | Tiivistelmä Täsmennetään kansainvälisten tilinpäätösstandardien soveltamisesta annetun asetuksen (EY) N:o 1606/2002 (IAS-asetus) ja seitsemännen direktiivin välistä suhdetta. | Nykyinen rasitus / ongelma Ei ole täysin selvää, kuuluvatko emoyhtiöt IAS-asetuksen soveltamisalaan, jos niiden tytäryritykset eivät ole merkittäviä (13 artikla), ja täytyykö niiden siten laatia IFRS-tilinpäätös. | Keventämistoimenpide Komissio ehdottaa, että todetaan selvästi, että edellä mainitut yritykset eivät kuulu IAS-asetuksen soveltamisalaan. | [1] KOM(2007) 23. [2] Katso yksityiskohtainen kuvaus 31. joulukuuta 2007 vallinneesta tilanteesta asiakirjan KOM(2008) 35 liitteestä 3. [3] KOM(2008) 35. [4] Näistä nopeasti toteutettavista toimista seitsemän kuuluu komission säännöllisesti tarkistettavaan yksinkertaistamisohjelmaan. Katso ”Toinen välikertomus sääntely-ympäristön yksinkertaistamisstrategian edistymisestä”, KOM (2008)33. [5] Koska europarlamenttivaalit järjestetään kesäkuussa 2009, Euroopan parlamentti ilmoitti, ettei se tarkastele uusia lainsäädäntöaloitteita maalis-/huhtikuun 2009 jälkeen. Ottaen huomioon aikaisemmat lainsäädäntövallan muutokset normaali lainsäädäntötyö saattaa palautua täyteen vauhtiin vasta marraskuussa 2009.